**ΚΟΡΝΗΛΙΟΣ ΚΑΣΤΟΡΙΑΔΗΣ\***

**[Ο ρόλος της επιστήμης]**

|  |  |
| --- | --- |
| Γ. Ευαγγελοπουλος: [...] Ποιος μπορεί να είναι, λοιπόν, ο απελευθε­ρωτικός ρόλος της επιστήμης στην προσπάθεια μιας κοινωνίας για την αυτοθέσμισή\* της;  Κ. Καςτοριαδης: [...] Υπάρχει φυσικά ένας τεράστιος απελευθερωτι­κός ρόλος της επιστήμης, τόσο στο κοινότοπο επίπεδο των σχέσεών μας με τις θρησκείες, τις προλήψεις ή ό,τι άλλο θέλετε, όσο και στο κεντρικό, αν μπορώ να πω, υπαρξιακό επίπεδο. Είναι αυτό που έλεγε ο Αριστοτέλης για το θαυμάζειν. Η επιστήμη μάς «ανθρωποποιεί», μας «ξεζωοποιεί», μας πηγαίνει πέρα από τη βασική ζωική μας διάσταση, ακριβώς διότι μας κάνει να θαυμάζουμε και να θέλουμε ταυτόχρονα να εξηγήσου­με, λόγου χάριν, τον έναστρο ουρανό, ένα σκουλήκι που έρπει, κ.λπ.[...] Από αυτή την άποψη, μας δείχνει τα όριά μας και τη θνητότητά μας, και παράλληλα μας διακρίνει από τα λοιπά έμβια όντα. Έτσι, η επιστήμη είναι κάτι το ανυπολόγιστα πολύτιμο. Τώρα, σε μια αυτοθεσμισμένη και φρόνιμη κοινωνία, όπως θα την έλεγα, αυτή η διάσταση της επιστήμης δεν μπορεί παρά να αξιοποιηθεί ακόμη περισσότερο, με τη διάδοση των γνώσεων και την κατανόηση του τι είναι επιστήμη, του ότι δηλαδή δεν είναι ένα σύνολο από ρετσέτες\*, ότι ο σκοπός της δεν είναι μόνο να μπορεί να κατασκευάζει καλύ­τερα αυτοκίνητα και οτιδήποτε άλλο. Η επιστήμη μπορεί να μας βοηθήσει να προσεγγίσουμε εκ νέου την πραγματική, ποιητική και μυθική διάσταση της ανθρώπινης ύπαρξης.  \* Ο Κορνήλιος Καστοριάδης (1922-1997) ήταν Έλληνας φιλόσοφος. Από το 1945 ζούσε στο Παρίσι  [Κ. Καστοριάδης, *Φιλοσοφία και Επιστήμη - Ένας διάλογος με τον Γ. Ευαγγελόπουλο, ε*κδ. Ευρασία, Αθήνα 2010. Παρατίθεται στο Σ. Τραχανάς, *ό.π.*, σ. 41] | **ΣΧΟΛΙΑ**  **α.** Σε ποια πεδία αναγνωρίζει ο Καστοριάδης τον απελευθερωτικό ρόλο της επιστήμης;  **β.** Πώς τεκμηριώνει την άποψή του για τον ρόλο της επιστήμης στο υπαρξιακό επίπεδο;  **γ.** Πώς καταλαβαίνεις τη φράση του Καστοριάδη «*να προσεγγίσουμε εκ νέου την πραγματική, ποιητική και μυθική διάσταση της ανθρώπινης ύπαρξης*»; |

**αυτοθέσμιση**: η δυνατότητα που έχουν οι πολίτες να επιζητούν, να επιλέγουν και να διαμορφώνουν τους θεσμούς ή τους νόμους της πολιτείας τους. «Η *αυτοθέσμιση* δεν συνίσταται σε μια συγκεκριμένη και τελειωτική πολιτική μορφή η οποία διαμορφώνεται μια για πάντα [...] Η αυτοθέσμιση δεν είναι μια κατάσταση, είναι μια διαδικασία που εκφράζεται σαν δραστηριότητα μεταβολής των βασικών και καταστατικών και συνταγματικών νόμων (της πολιτείας δηλαδή) και άλλων θεσμών, όχι όλων συλλήβδην και ταυτοχρόνως, αλλά σταδιακά, σύμφωνα με τις ανάγκες και τις περιστάσεις (Κ. Καστοριάδης, *Η αρχαία ελληνική δημοκρατία και η σημασία της για μας σήμερα*, εκδ. Ύψιλον, Αθήνα 1999, σσ. 27-28) ~ **ρετσέτα:** λεπτομερής κανόνας, οδηγία κτλ., που εφαρμόζεται κατά γράμμα, με τρόπο άκριτο και μηχανιστικό